El vídeo d'un llop passejant tranquil·lament per les pistes nevades de l'estació de Núria, al Ripollès, ha confirmat de nou la presència d'aquesta espècie salvatge a Catalunya. Les imatges nocturnes les va fer aquesta setmana un treballador de manteniment quan es va topar amb l'animal i han circulat per les xarxes socials. "Se'l veia tranquil, es va girar i va continuar fent la seva", explica Lluís Torrent a l'ACN. El Departament de Territori i Sostenibilitat està fent un seguiment de l'espècie des de fa uns anys. Les últimes informacions xifren en dos els exemplars localitzats durant el 2019, un a la zona del Port del Comte i l'altre, al Ripollès. Tots dos són mascles que viuen en solitari. Les imatges d'un llop passejant tranquil·lament per les pistes nevades de l'estació de Núria, al Ripollès, confirmen la presència d'aquest animal salvatge a Catalunya. Les va gravar dimecres a la nit Lluís Torrent, un treballador de manteniment que se'l va trobar a quarts de dotze  al final de les vies del tren on hi ha la caseta dels treballadors. En aquell moment estava amb  un company seu, Marc Comas, i recorda que els va agafar per sorpresa. "Va passar tot molt ràpid però no li vaig veure cap agressivitat", recorda. I afegeix que en un moment els va mirar però que va continuar fent la seva com si res. Al vídeo se sent com un d'ells comenta que sembla que va coix. El vídeo ha circulat ràpidament per les xarxes socials. Des del Departament de Territori i Sostenibilitat expliquen que durant el 2019 es va detectar la presència de dos exemplars, tots dos mascles i solitaris, mitjançant càmeres de foto-trampeig. Un es va localitzar a la zona del Port del Comte i l'altre, al Ripollès.  Per la seva banda, el naturalista i expert en llops Josep Maria Massip recorda que fa dos anys ja se'n va poder fotografiar un al Ripollès i que per tant "podria ser perfectament el mateix". Són animals que es mouen per espais molt grans.  Els exemplars de llop que es troben als Pirineus, a França i a Catalunya provenen de l'expansió natural de la població italiana de llop. Des dels Apenins, el llop italià va arribar als Alps francesos (sud-est de França) i des d'aquí, alguns pocs exemplars van arribar als Pirineus.  Segons els estudis de Territori, des del 2000 i fins al 2014 s'ha tingut constància de la presència de llops en territori català cada any. Actualment, el llop es troba a la serra del Cadí-Moixeró i a la zona fronterera amb França de les comarques de la Cerdanya i el Ripollès. Encara no se n'ha confirmat la reproducció ni es coneix amb exactitud el nombre d'exemplars, que en tot cas és de pocs individus.

Summary: Graven un llop passejant per les pistes nevades de Núria


Catalunya En Comú-Podem ha demanat a l'encara diputada del grup Elisenda Alamany que sigui "coherent" i deixi l'escó al Parlament, atès que ha decidit abandonar el grup parlamentari. La coalició ha lamentat a través d'un comunicat haver-se assabentat de la decisió d'Alamany pels mitjans de comunicació i "pocs dies després de l'anunci d'una convocatòria electoral". La formació confia que "després de mesos de treball conjunt" durant els quals "no s'ha produït cap votació discordant" Alamany "serà coherent amb la seva decisió i abandonarà l'escó obtingut en representació d'un projecte col·lectiu". L'entrada d'un nou diputat "que comparteixi els valors dels comuns", afegeix, li permetrà "seguir lluitant en defensa de drets democràtics i per una Catalunya socialment justa". Alamany ha anunciat la voluntat de deixar la formació però no l'escó. Aquest dimecres explicarà en roda de premsa els detalls de la decisió. Fa uns mesos ja va deixar el càrrec de portaveu per discrepàncies amb la direcció després de la marxa de Xavier Domènech com a líder del grup parlamentari. Cal recordar que Alamany encapçalava un corrent intern sota el nom Sobiranistes que la va apartar encara més de les tesis de la cúpula del partit.

Summary: Catalunya En Comú-Podem demana a Alamany que abandoni l'escó


El candidat per Girona al Senat de Junts per Catalunya Josep Maria Matamala ha defensat que aniran a Madrid a "fer política de diàleg" i a "acomiadar-se d'Espanya". En declaracions als mitjans abans d'un sopar aquest dimecres a Brussel·les amb simpatitzants, Matamala ha assegurat que amb la seva candidatura volen "traslladar" tot el que han fet fins ara a Europa i "portar també la cara de Puigdemont" al Senat. Per la seva banda, el també candidat per Barcelona, Lluís Puig ha afirmat que la presència de Clara Ponsatí a la llista municipal de Jordi Graupera no ha sigut "gaire notícia" i ha reivindicat que és "una demostració" que JxCAT "manté la unitat i la transversalitat". "Ho estem predicant amb l'exemple", ha reblat Puig. A més, Matamala ha afegit que Ponsatí "és lliure de formar part de qualsevol projecte polític que ella entengui que defensa els seus pensaments" perquè "no és militant de cap partit polític". "No està subjecte a cap militància de formacions polítiques", ha puntualitzat el gironí. Candidatura al Senat Puig ha defensat que amb la seva presència a les llistes de JxCAT al Senat estan "portant les vergonyes de l'estat espanyol amb els presoners i exiliats" a Madrid. "L'únic que podem fer és que es constati que, malgrat els impediments, anem a lluitar i a tenir una veu diferent a l'interior de les seves institucions", ha dit l'exconseller de Cultura.

Summary: Matamala defensa que aniran al Senat a "fer política de diàleg" i a "acomiadar-se d'Espanya"


Els ciutadans de Vic han decidit que l'Atlàntida mantingui el model actual de gestió després d'un procés de participació que va acabar aquest diumenge i del qual se n'han donat a conèixer els resultats aquest dilluns. La regidora de Cultura, Susagna Roura, ha valorat positivament el resultat –un 65% dels votants ha optat per mantenir la Fundació l'Atlàntida-, tot i la baixa participació que hi ha hagut –d'un 4,5%-. En aquest sentit, Roura creu que els resultats demostren que "la ciutadania no percebia aquesta qüestió com un problema" i considera que "el conflicte l'hem creat els polítics". La regidora ha recordat que l'última decisió sobre el model de gestió la tindrà el ple, ja que la proposta es portarà a votació el proper 6 de juliol.  Després de conèixer-se els resultats sobre el procés participatiu que s'ha dut a terme els darrers dies a Vic per votar sobre la gestió de l'Atlàntida, la regidora de Cultura del consistori, Susagna Roura, ha fet una compareixença pública aquest dilluns a la tarda per valorar-ne els resultats. Roura s'ha mostrat satisfeta pel fet que "un any després que fóssim nombrats regidors, la ciutadania ens ha confirmat que el sistema de gestió actual de l'Atlàntida és el correcte". Segons ella, els resultats confirmen que "la percepció de la gestió era bona" i considera que "els grups de l'oposició han volgut posar el tema en l'esfera política de manera excessiva".  Tot i que el resultat de la consulta opta per mantenir l'actual model de gestió, Roura ha avançat que l'equip de govern vol introduir millores relacionades amb la transparència, la governabilitat i l'accessibilitat. De fet, la regidora ha explicat que ja han mantingut reunions amb els agents culturals de la ciutat per "començar a parlar sobre aquestes millores" i s'han emplaçat a tornar-se a reunir després del ple del 6 de juliol. En aquest sentit, també ha dit que hi ha pendent la redacció d'un pla estratègic de cultura, que es vol impulsar properament, i l'Atlàntida també en formarà part. Roura ha lamentat les crítiques d'alguns partits de l'oposició sobre el procés participatiu i ha volgut deixar clar que "tot el procés ha estat pactat i consensuat". En aquest sentit, la regidora ha fet referència a la pregunta, que ha dit que "no era la que a nosaltres ens hagués agradat" i també al sistema de vot, que ha estat presencial i no electrònic. Pel que fa a aquest darrer aspecte, Roura ha afirmat que "es va consensuar que no calia fer el vot digital perquè la informació que teníem era que no era prou rigorós".  El projecte de pròrroga del model de gestió de l'Atlàntida es portarà al ple del proper 6 de juliol i el partits hauran de posicionar-se sobre quin model prefereixen, ja que l'equip de govern no té majoria absoluta. Si s'aprova continuar amb el model actual, la prorroga seria per a sis anys més a partir del 2017.

Summary: L'Ajuntament de Vic es mostra satisfet amb el resultat de la consulta sobre l'Atlàntida malgrat la baixa participació


Dues cases abandonades al centre del nucli Calafell Platja, al terme municipal de Calafell, s’han convertit en un focus de rates. Després de les queixes de diversos veïns i comerciants, l’Ajuntament ha constatat que dos habitatges unifamiliars del carrer Sant Pere –la via principal que desemboca al passeig marítim- són el punt d’origen de diversos rosegadors, que podrien arribar a la dotzena d’exemplars. L’alcalde, Ramon Ferré, ha explicat a l’ACN que els immobles són d’una entitat bancària i ha assegurat que l’Ajuntament ja ha demanat als propietaris que erradiquin la presència de les rates. Ferré ha apuntat que, si el banc no actua, ho farà el consistori per via d’ofici i després reclamarà les despeses a la propietat. Segons ha detallat l’alcalde, la presència de rates a l’entorn del carrer Sant Pere és una “problemàtica” que l’any passat ja es va constatar, amb un focus que principalment estava ubicat als sanitaris de la platja, al costat de la Confraria de Pescadors. En aquest sentit, Ramon Ferré ha assegurat que els últims mesos s’han netejat les canonades amb aigua a pressió i s’ha renovat la xarxa subterrània d’evacuació dels lavabos, de manera que “aquell focus s’ha anul•lat”. Ara, però, els rosegadors han aparegut provinents dels números 15 i 17 del carrer Sant Pere,  on hi ha dues cases en estat d’abandonament. Davant les queixes de veïns i comerciants, l’Ajuntament ha actuat a la zona exterior, tapant una de les portes amb plaques de fusta i netejant les canonades per evitar que els rosegadors apareguin al carrer. Ramon Ferré, però, admet que això ha fet que les bestioles busquin altres vies d’escapament, i algunes han aparegut a terrats de cases veïnes. Per resoldre del tot la situació, el consistori ha demanat formalment a l’entitat bancària propietària de les cases que accedeixi a l’interior per eliminar la presència de les rates. L’alcalde ha advertit que, un cop esgotat el procediment formal, serà el propi consistori qui entrarà a l’interior si el banc no reacciona. “Si això passa, després els cobraríem les despeses”, ha apuntat, advertint que aquests processos poden arribar a allargar-se “gairebé un any”.

Summary: Calafell detecta un focus de rates en dues cases abandonades a tocar de la platja


L’expresident del govern espanyol José María Aznar creu que l’Estat hauria d’aplicar l’article 155 de la Constitució a Catalunya si és “indispensable” i ha defensat que fer complir la llei “no és un xoc de trens”. En una entrevista ‘Expansión’, l’expresident no veu necessari una reforma de la Constitució i aposta per recentralitzar algunes de les competències de les autonomies per poder fer una reforma fiscal, educativa i laboral. Aznar assenyala que hi ha moltes persones a Espanya que van tenir la sensació d’un “cert consentiment” en la consulta del 9-N i creu que la solució a l’actual situació és una “política sòlida en defensa la Constitució”.  Segons l’expresident, Catalunya ja està fracturada i considera “letal” que “la il·legalitat acabi sent la norma acceptada”.  Aznar defensa que la llei s’ha d’aplicar en un moment determinat en què s’arriba al “desafiament definitiu” i preguntat explícitament per l’article 155 que permet la suspensió de l’autonomia, respon: “Si fos indispensable, sí, hauria de ser aplicat, i s’hauria d’aplicar”.  Segons el diagnòstic d’Aznar, Catalunya ha de complir tres condicions perquè es pugui produir el diàleg. Primer, Catalunya hauria de renunciar a qualsevol ambició secessionista; en segon lloc, restablir el pacte i la lleialtat constitucional; i finalment, tenir un comportament d’acord amb l’estat de dret. “El pitjor de l’estat de dret és no aplicar-lo. És que no s’apliqui i que la il·legalitat acabi sent acceptada. Això és letal”, ha afegit. En referència a la consulta del 9-N, Aznar ha assenyalat que hi ha molts espanyols que tenen la sensació que va haver un “cert consentiment” i això, segons l’expresident, danya molt la credibilitat de l’Estat. Aznar defenses que l’estat de les autonomies ha tingut “més avantatges que inconvenients” i considera que l’any 2000 el sistema va arribar al seu límit. En aquest sentit, recorda que ja va advertir llavors dels perills de sobrepassar la línia i proposa com a antídot una “sòlida política en defensa de la Constitució”. En l’àmbit de les reformes, Aznar aposta per una reforma fiscal integral que baixi l’IRPF i pugi l’IVA i ha avisat que l’actual sistema de pensions no és sostenible. Segons l’expresident,  l’edat de jubilació s’ha de situar en els 70 anys.

Summary: Aznar defensa que s’ha d’aplicar l’article 155 de la Constitució a Catalunya si és “indispensable”


El Departament d’Agricultura, Ramaderia, Pesca i Alimentació repartirà gratuïtament a les escoles el curs vinent llet als alumnes d’entre 3 i 12 anys. La consellera d'Alimentació, Meritxell Serret, ha presentat aquest dilluns el Pla de llet a les escoles, que neix amb la vocació de tirar endavant "una política alimentaria basada en una dieta equilibrada" que contribueixi a una millora dels hàbits alimentaris i a educar en el consum d'aquests elements essencials com la llet. Enguany, més de 22.400 alumnes de 88 centres educatius de Catalunya, han participat en la prova pilot del programa, però l'any vinent es preveu que la incitava "s'escampi a moltes més escoles", ha afegit Serret. La iniciativa s'emmarca dins del programa europeu de distribució de llet a les escoles que busca promoure el consum de llet i els seus derivats en les dietes dels alumnes durant l'etapa de formació dels seus hàbits alimentaris. El CEIP Eduard Marquina de Barcelona és un dels centres que s'han adherit al Pla de Llet aquest curs. El seu director, David Martin, ha apuntat que la majoria dels infants prenen la llet "sense cap problema" i "estan molt contents". El projecte també serveix per parlar d'aspectes sobre "l'alimentació saludable o dels mamífers", ha apuntat Martin. Més de 2.500.000 euros Enguany s'han destinat 160.000 euros al projecte que es va iniciar en 88 centres educatius per Setmana Santa. Això no obstant, el Departament té previst destinar més de 2.500.000 euros en la iniciativa el curs vinent, que s'espera que s'expandeixi arreu del país. Per escollir el proveïdor, des de la Generalitat van fer una licitació conjunta, que va guanyar Llet Nostra aquest curs. De cara al curs vinent es tornarà a obrir el concurs per escollir qui serà el nou proveïdor encarregat de subministrar la llet als centres educatius catalans.

Summary: Agricultura repartirà gratuïtament llet a les escoles catalanes el curs vinent


Un membre del sindicat anarquista CNT ha acceptat aquest dimarts una pena d'un any i mig de presó, que no haurà de complir, i 3.560 euros d'indemnització per haver lesionat tres guàrdies urbans el maig del 2015 durant un debat televisat entre els candidats a l'alcaldia de Barcelona. L'home s'enfrontava a una pena de fins a quatre anys de presó, però la rebaixa de peticions de la fiscalia i l'acusació particular li ha fet acceptar la pena. L'altre acusat, també anarcosindicalista, ha acceptat 540 euros de multa per un delicte d'alteració d'acte electoral per haver apagat el grup electrogen de la unitat mòbil de Betevé que retransmetia el debat, que es va haver d'interrompre momentàniament. La  fiscalia demanava inicialment dos anys i tres mesos de presó i el pagament de més de 4.000 euros d'indemnitzacions i multes pel principal acusat per un delicte agreujat d'atemptat i dues faltes de lesions, així com sis mesos de presó pel segon per un delicte d'alteració d'acte electoral. L’acusació particular, exercida pels agents i pagada per l'Ajuntament, elevava la seva petició contra Ricardo T. fins als quatre anys de presó, 2.700 euros de multa i 15.000 euros de responsabilitat civil. No obstant això, un acord de conformitat just abans de celebrar la vista, ha suposat retirar les dues faltes de lesions, ja que des del 2015 no existeixen, i rebaixar la resta de penes, amb les atenuants de reparació del dany i dilacions indegudes. De fet, el principal acusat ja ha pagat uns 3.250 euros de l'indemnització que li pertoca.  El vespre del 8 de maig del 2015, minuts abans de l’inici del debat electoral, que va ser retransmès en directe per la televisió municipal, desenes de persones de diferents col·lectius es van aplegar davant del Casino de l'Aliança del Poblenou per expressar el seu malestar contra la classe política. Entre elles hi havia un grup de sindicalistes de la CNT, del qual formaven part els actuals acusats, Ricardo T.V. i Francisco Javier G.V., que portaven pancartes, banderes roges i negres i corejaven lemes amb un megàfon. El piquet volia visibilitzar l’incompliment d’una sentència judicial contra la cessió il·legal de treballadors informàtics de la Generalitat a empreses com privades, de la qual responsabilitzaven l’aleshores partit de govern a Catalunya, CiU, i també al seu alcaldable per Barcelona, Xavier Trias, present en aquell debat. Un cop les autoritats ja havien entrat al teatre, una desena de manifestants van apropar-se a l’accés al recinte i els agents els van barrar el pas. Va ser en aquell instant, quan es va produir una picabaralla que va acabar amb cops de pal de bandera als agents i la detenció de Ricardo T. per colpejar la mà d'un agent i donar puntades de peu a altres.  Va ser aleshores quan el segon acusat, amb "la intenció d'impedir i afectar la celebració del debat electoral", va accionar la parada d'emergència d'un equip electrogen que subministrava l'energia elèctrica necessària per celebrar el debat i retransmetre'l per televisió. El debat es va haver de suspendre durant almenys 15 minuts i el segon acusat va ser arrestat. L'advocada de la defensa, Begoña Casado, ha explicat  que  la conformitat ha arribat perquè les acusacions han retirat algunes de les seves peticions de pena, com per exemple les lesions causades a dos agents, que no s'ha demostrat que fossin culpa del principal acusat. No obstant això, ha dit que les altes peticions de pena inicials han fet acceptar la rebaixa als dos acusats. Casado també ha posat  en dubte que apagar el grup electrogen  suposés un delicte d'alteració d'acte electoral.

Summary: Un anarquista accepta un any i mig de presó per lesionar tres guàrdies urbans durant un debat electoral televisat


L'arrestada es va guanyar la confiança de la víctima i va estar traient diners del seu compte des del 2015 ACN Barcelona.-Els Mossos d'Esquadra han detingut la cuidadora d'una dona de 81 anys malalta d'Alzheimer per estafar-li 98.430 euros a Barcelona. La investigació es va iniciar quan els familiars van denunciar que havien detectat una desviació d'una gran quantitat de diners de la víctima i apuntaven que la presumpta autora era la cuidadora, una dona de 29 anys de nacionalitat argentina. Segons fonts policials, la treballadora va aprofitar que s'havia guanyat la confiança de la víctima per encarregar-se de diverses tasques rutinàries i aconseguir l'accés a la seva llibreta i les targetes bancàries. A partir del 2015 va començar a retirar diners que posteriorment s’acabaria traspassant al seu propi compte bancari i fins aquest any es va traspassar un total de 98.430 euros. Després de passar a disposició judicial, va quedar en llibertat amb càrrecs. Els Mossos van comprovar com la detinguda retirava els diners –quantitats que oscil·laven entre els 300 i els 600 euros- al caixer més proper del domicili de la víctima i uns dies més tard n'ingressava una part o tot l'import al seu propi compte bancari. Els agents van poder comprovar que els diners ingressats per la detinguda al seu compte bancari guardaven una relació proporcional amb els diners retirats del compte de la víctima. A més, també va fer més evident la seva autoria el fet que ingressés els diners pocs dies després d’haver-los retirat i que ho fes a la mateixa oficina, indicant-hi el concepte “salari”, cosa que donava a entendre que eren despeses de feina de la dona per a qui treballava. A banda de tots aquests reintegraments, que cada cop eren més freqüents, la detinguda va ordenar una transferència de 3.000 euros des del compte de la víctima i figurant-hi ella com a destinatària i amb el concepte “treball”. Així mateix, els familiars defensaven en tot moment que la víctima no tenia cap despesa extraordinària ni cap motivació que suposés una despesa ingent de capital.   La treballadora va ser citada a dependències policials per declarar sobre els fets, però no va saber explicar l’origen de tots aquells ingressos, motiu pel qual va ser detinguda. Finalment, el 8 d'abril va a passar a disposició del jutge, que va quedar en llibertat amb càrrecs.

Summary: Detenen la cuidadora d'una dona de 81 anys malalta d'Alzheimer per estafar-li 98.000 euros


La plaça de la Vila de Vilanova i la Geltrú (Garraf) s'ha quedat muda per condemnar l'assassinat de la menor de 13 anys que aquest dilluns va aparèixer morta a casa d'un veí del municipi. Més d'un miler de persones s'han aplegat davant l'Ajuntament i han participat en els cinc minuts de silenci que l'Ajuntament de la capital del Garraf ha convocat. L'alcaldessa de la ciutat, Neus Lloveras, ha explicat que la ciutadania està "trista i enfadada" i ha expressat el seu total suport envers la família de la víctima. Lloveras ha assegurat que un equip de psicòlegs municipals ha estat atenent els familiars i coneguts de la nena des d'ahir al vespre i ha explicat que aquest matí també s'han traslladat diversos especialistes fins l'escola de la menor per ajudar els seus companys a pair la situació.

Summary: Més d'un miler de persones omplen la plaça de la Vila de Vilanova per condemnar l'assassinat de la menor de la ciutat


L'Acadèmia Catalana de la Música ha presentat al Govern un pla de rescat davant la situació "límit" del sector, que posa en perill la seva continuïtat, segons ha lamentat el seu president, Gerard Quintana. Ha detallat que registren una reducció del 75% de l'activitat respecte a l'estiu anterior. També, que un 90% dels músics tenen entre 0 i 10 concerts previstos pel darrer trimestre 2020 i un 70% dels músics no tenen cap concert pel 2021. "Volem expressar la nostra inquietud, preocupació i urgència per un dels sectors, que no l'únic, més directament afectats des d'un bon començament", ha dit. Quintana ha afegit que troben a faltar la proporcionalitat en les mesures, que han estat "massa tardanes i poc efectives". Han presentat el pla a diversos departaments del Govern: Presidència, Cultura, Economia, Treball i Empresa. Segons Quintana, tot i la declaració de la cultura com a bé essencial per part del Govern, el sector musical, i en especial el d'iniciativa privada, se sent "menystingut", es troba sense ajuts efectius per rescatar-lo. "Ens trobem amb una mancança estructural ja endèmica que ve de temps enrere", ha dit Quintana, que considera que això fa molt difícil fer efectives les mesures que proposa el Govern, que a parer seu donen la impressió "enganyosa" de ser la solució. Però, per a ell, les mesures arriben tard i cal dotar-se d'un pla de viabilitat. Quintana ha criticat que tot i la declaració de bé essencial de la cultura, el sector espera un marc normatiu que doti de sentit aquesta declaració, que d'altra manera només "esdevindrà un gest", ha afirmat. "És molt necessari parlar de la paradoxa d'una bé essencial, i el tractament que reben els ensenyaments artístics no prioritzades com a bé essencial", ha afegit. Un sector desestructurat i desregulat Tanmateix, Quintana ha lamentat la manca d'estructuració del sector i la seva desregulació laboral. Per exemple, ha citat que només un 15% s'ha pogut acollir als ajuts extraordinaris perquè era indispensable aportar 15 altes de concerts fets: "Ara, al mes d'octubre, quants músics poden aportar 15 concerts fets?". Davant d'això, ha considerat que el sector és molt vulnerable i a banda passa per una estigmatització "des del primer moment" de la pandèmia. "Hem de mirar el futur i és incert per tots. La perspectiva de futur és preocupant. No hi ha una contractació prevista ni un canvi d'actitud pel món municipal", ha manifestat Quintana. "Plou sobre mullat" Per la seva banda, el vicepresident de l'acadèmia, Lluís Torrents, ha lamentat que "plou sobre mullat", ja que la crisi està afectant un sector que venia d'una crisi estructural amb una sèrie de deficiències arrossegades durant dècades, tant en l'àmbit de normativa com en de la percepció. Ha precisat que "el grau d'incidència d'aquest sector és molt més gran", i que gran part del col·lectiu fa set mesos que no treballa. Igualment, ha lamentat que la represa de l'activitat ha estat "més per qüestió de militància i activisme cultural que no perquè això sigui realment rendible econòmicament". Davant d'aquesta situació, ha demanat una interlocució "clara i definida" amb les administracions, especialment amb els departaments que tenen més pressupost, donat el poc pes del departament de Cultura al Govern en l'àmbit pressupostari, ha considerat. "Hem de fer el possible perquè el sector no caigui", ha reivindicat Torrents, que considera que no tot implica demanar diners, sinó que això també inclou gestió política, de manera que entre les mesures del pla hi ha, per exemple, ajudar a aturar l'endeutament d'autònoms i empreses, ja que "no té sentit" que aquests demanin préstecs per a pagar uns impostos per a no tenir activitat. Finalment, el vicepresident Guillem Arnedo ha destacat que la situació dels músics és "absolutament desoladora", perquè la reducció de l'activitat és dràstica, ja des de l'anul·lació del Mobile World Congress, i que la perspectiva de futur és "desoladora". Sobre la represa de l'activitat, ha dit que la remuneració és escassa o directament inexistent. Ha agregat que "a sobre els ajuts que s'han articulat han estat insuficients", ja que només un 15% han pogut accedir a l'atur per als artistes, i ha advertit: "Fins que no tinguem un sector ordenat i estructurat, les ajudes no podran ser viables".

Summary: L'Acadèmia Catalana de la Música proposa un pla de rescat davant la seva situació "límit"


S'havia de reincorporar dilluns al cos però es troba de baixa ACN Barcelona.-El Departament d'Interior ha denegat un permís temporal no retribuït a un sergent dels Mossos d'Esquadra per treballar en la seguretat de Carles Puigdemont a la Casa de la República de Waterloo i l'ha obligat a reincorporar-se al cos, segons fonts properes a l'entorn de Puigdemont. El sergent, que actualment es troba a Catalunya i està destinat a la unitat de seguretat ciutadana de Martorell, havia tornar al cos el dilluns d'aquesta setmana però es troba de baixa, segons ha pogut saber l'ACN. Per la seva banda, aquesta negativa coincideix amb l'intent d'entrada de dues persones de nacionalitat espanyola aquest dimarts a la tarda a la Casa de la República de la localitat belga i que es van identificar com a suposats agents de la Guàrdia Civil. Una patrulla belga es va desplaçar fins al lloc i els va obligar a treure'ls l'uniforme i a abandonar la zona, fins on havien arribar en un cotxe de lloguer.

Summary: Deneguen un permís temporal a un sergent dels Mossos per garantir la seguretat de Puigdemont a Waterloo


El conseller de Polítiques Digitals i Administració Pública, Jordi Puigneró, ha assegurat aquest divendres que "Estònia és una república digital" i Catalunya "també ho vol ser". Puigneró ho ha manifestat, en declaracions a l'ACN, després de reunir-se amb l'expresident d'Estònia i actual professor de Stanford, Toomas Hendrik Ilves a la Llotja de Mar. Puigneró ha explicat que la reunió amb l'expresident "ha pivotat sobre molts projectes relacionats en com avançar digitalment". Segons el conseller, "Estònia és un mirall, és un estat que es va independitzar de la Unió Soviètica i des de llavors no ha parat de créixer i és un estat avançat digitalment i socialment" i "un model a seguir per a Catalunya".  La trobada s'ha dut a terme en el marc del congrés internacional Democracy4All - Blockchain for Governance (D4A) que porta a Barcelona conferenciants d'arreu del món, entre els quals Henrik Ilves, per presentar i debatre sobre experiències en e- voting, e-democracy i e-governance. De fet, Toomas Hendrik Ilves va concebre i implementar el projecte pioner d'e-Estonia des de la presidència del govern.  Puigneró ha manifestat que el gran projecte d'Estònia és el seu model d'identitat digital i ha indicat que Catalunya està impulsant un model diferent perquè el d'Estònia es basa "en una tecnologia més antiga. Nosaltres estem treballant en un model d'identitat digital autosobirana. La identitat és un dels pilars de qualsevol nació digital i Catalunya no hi renunciarà".  El conseller ha assegurat que quan es pensa en un "estat català del futur" s'ha d'avançar "cap una nació digital" i això, segons Puigneró, és "imprescindible si es vol ser un estat com Estònia".    Per la seva part, Toomas Hendrik Ilves ha explicat que molts països i governs estan interessats en la digitalització. Ha recordat que va donar consells al govern grec en digitalització i en molts països de Llatinoamèrica. L'expresident d'Estònia ha valorat positivament els avenços de Catalunya en aquest sentit.  Congrés  A més de Toomas Henrik Ilves, participen al congrés Leonardo Gammar, fundador i director general de la plataforma suïssa de vot electrònic AGORA; Renata Baião, jutgessa del Tribunal de Justícia de Sao Paulo i membre de l'Institut de Blockchain del Brasil; el jurista californià Gordon H. Einstein, fundador del despatx d'advocats CryptoLaw Partners, així com l'empresari Valentin Preobrazhenskiy, impulsor del Fòrum Econòmic de Blockchain LaToken. Democracy4All comptarà amb diferents representants del Govern com Puigneró, però també Daniel Marco, director general d'Innovació i Economia Digital; i Ismael Peña, director general de Participació Ciutadana.

Summary: Puigneró: "Estònia és una república digital i Catalunya també ho vol ser"


El Butlletí Oficial de l’Estat (BOE) publica aquest divendres les suspensions cautelars per part del Tribunal Constitucional (TC) de la Llei del referèndum aprovada pel Parlament de Catalunya i el decret de convocatòria de l’1-O, així com les que afecten el decret de normes complementàries del referèndum i la creació de la Sindicatura Electoral. Els textos del TC publicats també contenen l’ordre de notificació personal de la suspensió al president de la Generalitat, Carles Puigdemont, a tots els membres del Govern, als membres de la Mesa, a alts càrrecs de la Generalitat i del Parlament, als màxims responsables dels Mossos d’Esquadra i de la Corporació Catalana de Mitjans Audiovisuals –entre una cinquantena de noms- i als alcaldes de tots els municipis de Catalunya. Les providències inclouen l’advertència a tots ells del “deure d’impedir o paralitzar qualsevol iniciativa que suposo ignorar o eludir la suspensió acordada” i les “eventuals conseqüències penals en cas d’incompliment”.

Summary: El BOE publica la suspensió cautelar de la Llei i la convocatòria de l’1-O per part del Tribunal Constitucional


Segons la ministra si algú ingressa menys d'aquesta quantitat és perquè treballa només alguns dies ACN Madrid.-La ministra d'Ocupació, Fátima Báñez, ha assegurat aquest dimecres que a Espanya ningú cobra menys de 655 euros al mes per una jornada completa, en referència al Salari Mínim Interprofessional (SMI), perquè "seria il·legal". Segons la ministra si algú ingressa menys d'aquesta quantitat "és perquè te ingressos tributaris, treballa només alguns dies al mes o té ingressos o rendes per aquesta quantitat". "Aquest govern i qualsevol diputat d'aquesta cambra vol que a Espanya hi hagi cada dia més i millors salaris i empreses més competitives", ha dit, però "els salaris a l'Estat no els fixa el govern per reial decret, sinó que es decideixen a la negociació col·lectiva entre empreses i treballadors". Ha recordat que els agents socials negocien "nous augments salarials per a l'any vinent".   Báñez ha fet aquestes manifestacions a la sessió de control al Congrés i en resposta a una pregunta del líder d'IU, Alberto Garzón, que ha recordat que la reforma laboral ha portat a la precarització de la feina i dels sous i ha fet que avui "gairebé un de cada dos espanyols cobra o ingressa menys de 900 euros i gairebé un de cada 3 espanyols ingressa menys de 300 euros".  "Jo no li parlo de números, sinó de vides, i imagino que és conscient que és impossible formar i sostenir una família amb 300 euros al mes", ha dit Garzón, que ha convidat la ministra a "intentar-ho". Garzón ha assegurat que les reformes del govern espanyol ,"retallen salaris i retallen vides".  A la seva resposta, Báñez ha demanat "rigor" a Garzón i li ha recordat que "a Espanya el Salari Mínim és de 655 euros". "Ningú cobra per sota d'aquesta quantitat perquè seria il·legal i jo el convido, si és així, a denunciar-ho", ha dit. Davant els crits de l'oposició, la ministra ha reiterat que "ningú" cobra per sota aquesta quantitat per una jornada laboral completa, i ha apuntat que si algú rep 300 euros, com ha dit Garzón, és perquè treballa de manera parcial o bé ingressa algun tipus d'ingrés tributari o té rendes per aquesta quantitat. "Demano rigor per no confondre les enquestes de salaris amb les d'ingressos tributaris, que és a la que vostè s'està referint", ha dit.

Summary: Báñez diu que a Espanya ningú cobra menys de 655 euros al mes per una jornada completa


La línia connecta les estacions del Prat i Barcelona Sants en 19 minuts i fins a Passeig de Gràcia en 26 minuts ACN Barcelona.-Renfe reforça les seves connexions de la línia R2 nord de Rodalies a l'aeroport del Prat amb motiu de la celebració del Mobile World Congress. Així, entre el 20 i 28 de febrer, la línia s'amplia amb 36.000 places disponibles als trens que connecten la capital catalana amb l'aeroport del Prat, que suposa un increment de 4.000 places diàries. La línia R2 nord connecta Barcelona Sants amb l'aeroport en 19 minuts, i des de Passeig de Gràcia en 26 minuts, amb una freqüència de pas de dos trens per hora i sentit. Renfe recorda que des de l'estació de l'aeroport els clients disposen d'un servei llançadora entre la T2 i la T1. Renfe ha reconfigurat l'accés a l'estació de l'aeroport per tal de millorar la mobilitat interna dels viatgers. Amb aquesta mesura s'independitza la baixada i pujada de viatgers al tren per tal de facilitar el flux de viatgers en períodes de gran demanada de clients.   També a l'estació de l'aeroport, que es converteix en una estació intermodal amb la nova línia de metro L9-sud, s'han dut a terme millores en la informació, tant en català, castellà com anglès i orientació als viatgers. Així mateix, s'han actualitzat tots els elements de senyalització de la pròpia estació i passarel·la de connexió amb la terminal T2 incorporant la nova connexió amb la línia L9-sud de metro.

Summary: Renfe reforça la connexió de la R2 nord entre Barcelona i l'aeroport amb 36.000 places addicionals amb motiu del MWC


L'Ajuntament de Figueres ha anunciat que denunciarà els quatre militars de la base espanyola de Sant Climent Sescebes que presumptament van robar l'estelada de la Rambla de Figueres la passada matinada del 3 de desembre. Els Mossos d'Esquadra van aconseguir enxampar-los i identificar-los quan intentaven fugir en ser sorpresos a la rotonda de la C-260 a Vilatenim, on hi ha una altra bandera. A l'interior d'un dels dos cotxes que van poder interceptar, els agents van localitzar una estelada – la que s'havia sostret a la Rambla- i una segona bandera, que segurament es trobava onejant al passeig Lluís Companys de Figueres. En principi, el consistori ja ha avançat que tornarà a col·locar les estelades recuperades a partir de la setmana vinent, un cop passat el pont de la Puríssima. Els fets es van produir pels volts de les quatre de la matinada del passat 3 de desembre. Els Mossos d'Esquadra es van adonar que tornava a mancar l'estelada situada a la part alta de la Rambla i van iniciar una recerca per la zona. A la carretera C-260, a l'altura del quilòmetre 29, a la rotonda de Vilatenim, van localitzar dos cotxes aturats, casualment en el mateix indret on es troba una altra bandera. En veure els agents, els dos automòbils van intentar fugir però els policies van aconseguir interceptar un dels vehicles. A dins hi anaven quatre militars que van ser identificats i dues estelades. Els agents creuen que els militars també volien emportar-se la que i ha a la rotonda de Vilatenim quan van ser sorpresos.  Aquesta no és la primera vegada que succeeix un fet d'aquestes característiques. L'any passat, uns militars van fer malbé i van arrencar una estelada que hi havia a tocar del monestir de Sant Pere de Rodes. En aquell cas, els comandaments superiors de la base militar van presentar disculpes públicament.  El segon cas es va produir pocs dies abans de les eleccions municipals, el diumenge 17 de maig, quan tres militars van endur-se l'estelada que hi havia a la rambla de la ciutat. Una patrulla dels Mossos que feia tasques de control per la zona va veure com tres homes corrien per la rambla i entraven amb presses dins d'un cotxe. Els agents van aturar-los, identificar-los i dins del vehicle van trobar l'estelada que acabaven de sostreure. L'Ajuntament de Figueres va presentar una denúncia contra ells l'endemà, el 18 de maig.  Segons han informat fonts municipals, els militars detinguts aquest passat 3 de desembre no són els mateixos que van actuar el mes de maig. En principi, el consistori té previst tornar a col·locar les dues estelades recuperades a partir de la setmana vinent, un cop finalitzat el pont de la Puríssima.

Summary: Figueres denunciarà quatre militars per robar l'estelada de la Rambla de la ciutat


La Fira de les Fibres Vegetals de Mas Barberans al Montsià ha donat el tret de sortida aquest dissabte a dos dies de certamen que enguany combinen dos actius patrimonials del municipal, com són l’artesania de la pauma (margalló) i les pintures rupestres del Cocó de la Gralla. De fet, les representacions de l’art llevantí s’han instal·lat en sis espais del municipi. En la 16a edició hi participen una seixantena d’expositors d’arreu de Catalunya, de l’Estat i del món. A més, també s’han programat tallers tradicionals com el de llatar i fer cordell amb pauma i d’altres de més singulars com el de confeccionar sabates amb fibres, que imparteix l’artista escocesa Joanne B Kaar. “Som un poble menut, si no fos per la implicació de tothom seria impossible fer una fira d'aquestes característiques”, ha afirmat el batlle Josep Maria Lleixà.

Summary: La Fira de les Fibres Vegetals de Mas de Barberans conjuga el patrimoni de la pauma amb l’art rupestre


L'alcaldessa de l'Hospitalet de Llobregat i presidenta de la Diputació de Barcelona, Núria Marín, ha assegurat que seria "una molt bona notícia" que l'àrea metropolitana pogués passar el dilluns 15 de juny a fase 3, després d'una setmana en fase 2. Tot i això, en entrevista a TV3 ha dit que de qui això depèn és de la ciutadania, a qui ha demanat "responsabilitat" especialment en al nova fase 2, que permet més activitats i mobilitat. D'altra banda, Marín ha reclamat a "totes les administracions" que "sumin i alineïn esforços en una sola direcció" per fer front a la pandèmia. Així, ha dit que per sortir de la crisi cal "treballar plegats" i "deixar els discussions". "És important no mirar enrere sinó endavant", ha afegit. A més, Marín ha reiterat la petició perquè els ajuntaments puguin utilitzar el seu romanent i superàvit i ha reclamat que "els recursos dels ciutadans puguin revertir en les ciutats". L'alcaldessa ha dit que s'està tenint converses amb el govern espanyol i s'ha mostrat "optimista" perquè "es va pel bon camí". Pel que fa al cas concret de l'Hospitalet ha xifrat en 20 MEUR les despeses que ha tingut el consistori, encara que ha recordat que aquí caldria sumar-hi l'impacte per als ciutadans i els comerços.

Summary: Marín: "Seria una molt bona notícia que el 15 de juny poguéssim passar a fase 3"


Un 72,3% de les petites i mitjanes empreses industrials catalanes preveu incrementar les vendes durant aquest 2016 i un terç estima que també augmentarà la seva plantilla, segons l’estudi ‘Evolució de la pime industrial català 2015 i perspectives 2016’, que ha presentat aquest dimarts Pimec. El director de l’Observatori de la Pimec, Modest Guimjoan ha assenyalat que l’estudi mostra que les perspectives de les empreses catalanes són “optimistes” de cara al 2016 i que es reforça la tendència positiva de 2015. L’estudi mostra que un 72,3% de les pimes preveuen augmentar la seva activitat global, un 21,6% preveuen mantenir-les i un 6,1%, disminuir-les, el que deixa un saldo relatiu positiu del 66,2%. Pel que fa a les exportacions, un 52,2% preveu que s’incrementin, un 43% que es mantinguin i un 4,8% que es redueixin, el que deixa un saldo positiu del 47,4%. També de cara al 2016, l’estudi recull que un 42,8% de les pimes catalanes preveu incrementar les seves inversions, un 42,3% mantenir-les i un 14,9% disminuir-les, el que deixa un saldo positiu del 27,9%. Pel que fa a l’ocupació, un 34,2% de les pimes enquestades preveuen incrementar les seves plantilles, un 60,4% mantenir-les i un 5,4% disminuir-les, el que deixa un saldo positiu del 28,8% en l’àmbit de la creació de llocs de treball. Balanç de 2015 Segons l’enquesta de Pimec, les vendes de les pimes catalanes han augmentat en un 60,1% dels casos, s’han disminuït en un 19,8% i s’han mantingut en el 20%. Així doncs, el saldo de l’evolució de les vendes durant el 2015 ha estat positiu (40,3%). Pel que fa a la distribució geogràfica de les vendes, les pimes catalanes venen a clients ubicats a Catalunya en un 43%, a clients de la resta de l’Estat en un 25,2%, de la zona euro en un 21,3% i de la resta del món en un 10,6%. Amb tot, el 55,3% han incrementat les seves vendes a l’exterior, un 14,6% les ha reduïdes i un 30,1% les han mantingut igual que l’any anterior. Així, el saldo exportador també és clarament positiu (40,8%). Pel que fa a la inversió, l’enquesta reflecteix que un 75,1% de les pimes catalanes ha fet noves inversions aquest 2015, per un 24,9% que no ho han fet. Les empreses industrials han fet inversions en maquinària (84,8%), informàtica (77,8%) i innovació (60,2%). La finalitat de les inversions s’ha destinat en un 56,9% a l’augment de la capacitat productiva, en un 55% a l’augment de la productivitat, en un 30,7% a la sostenibilitat i en un 3% a la millora de la qualitat. Sobre ocupació, les pimes catalanes enquestades afirmen en el 41,2% dels casos haver incrementat les seves plantilles aquest 2015, les han reduït en un 13,9% dels casos i les han mantingut en el 44,9%. És a dir, el saldo d’ocupació ha estat positiu en un 27,3%. Segons ha explicat Guimjoan, l’anàlisi de les dades de les pimes enquestades estima que aquestes empreses han incrementat el 2,4% la seva ocupació total, una xifra força similar a les dades oficials d’afiliació per al conjunt de Catalunya pel que fa al sector industrial (2,1% al mes de novembre).

Summary: Un 72% de les pimes industrials catalanes preveu incrementar les vendes aquest 2016


L'Ajuntament de Banyeres ha aconseguit el soterrament de les línies elèctriques a Saifores. El procés que havia de portar llum des de Castellet i la Gornal fins a la Bisbal del Penedès perquè els polígons industrials tinguessin electricitat va començar el 2006, quan el projecte va tirar endavant. La Generalitat va presentar tots els trams amb les línies aèries tot i que l'Ajuntament havia reclamat que el tram de 650 metres que passava per Saifores fos soterrat. L'alcalde, Amadeu Benach, va negar-se a l'expropiació de les parcel·les després d'adonar-se que hi havia errades al projecte i va denegar els permisos d'obres així com la no signatura de les expropiacions. El consistori apunta que va fer un projecte de soterrament, amb la petició de permís, a contrarellotge abans que Fecsa Endesa comencés a instal·lar les torres elèctriques de mitja-alta tensió. Finalment, la Generalitat ha aprovat el soterrament de la línia elèctrica en el tram que passa per Saifores. Benach ha considerat que "l'estratègia del consistori va ser molt bona" i que s'ha aconseguit que Saiforis no s'hagi vist implicat en "una barbàrie". L'alcalde també ha explicat que al setembre d'enguany possiblement comencen a instal·lar les torres elèctriques i que es preveu que abans de finals d'any estigui tot finalitzat.

Summary: Banyeres del Penedès aconsegueix el soterrament de les línies elèctriques a Saifores


L'exalcaldessa de Madrid Manuela Carmena serà la pregonera de La Mercè del 2019, segons ha anunciat l'Ajuntament de Barcelona en un comunicat. El pregó serà el 20 de setembre al Saló de Cent del consistori. Carmena va viure a Barcelona fugint de la repressió política l'any 1966. Mentre estava a Catalunya va participar en la creació de l'associació clandestina 'Dones Democràtiques', juntament amb Montserrat Roig i Mercè Olivares. Tres anys més tard va tornar a Madrid. El cartell de la festa major de la capital catalana és obra de la il·lustradora Maria Corte. La Mercè d'enguany és una dona negra i al seu cabell es poden veure diferents figures, entre elles el vaixell Open Arms. Beirut és la ciutat convidada d'aquest any.

Summary: Manuela Carmena serà la pregonera de les festes de La Mercè de Barcelona


Una cinquantena de treballadors de l’Hospital de Sant Pau i Santa Tecla han tallat aquest divendres al matí la Rambla Vella de Tarragona per reclamar millors condicions laborals. La plantilla d’aquest centre concertat ha protestat per denunciar la congelació del sou des de l’any 2008 i per exigir l’equiparació de les seves condicions a les de la sanitat pública. La presidenta del comitè d’empresa, Charo Lorenzo, ha criticat que se’ls tracti com empleats del sector públic a l’hora d’aplicar retallades salarials com les que van patir el 2010, però que no s’actuï de la mateixa manera quan reverteixen aquestes mesures.  Equipats amb xiulets i pancartes, els treballadors han denunciat que han d’afrontar la pressió assistencial amb plantilles disminuïdes i manca d’inversions, la qual cosa perjudica la qualitat del servei que ofereixen. El centre tarragoní té uns 600 treballadors i el conjunt de la Xarxa Sanitària i Social de Santa Tecla uns 2.200.  Els sindicats han alertat que els treballadors del sector de la sanitat concertada -Sistema Sanitari Integral d’Utilització Pública de Catalunya (SISCAT)- veuen com les patronals bloquegen la negociació del conveni col·lectiu perquè no volen aplicar de forma automàtica la recuperació salarial i dels complements de les baixes aprovats per a la Funció Pública.

Summary: Els treballadors de l’Hospital de Santa Tecla de Tarragona reclamen millors condicions laborals


Els Mossos d’Esquadra han desarticulat un grup criminal que es dedicava a robar a empreses mitjançant el sistema del butró i també a domicilis de les comarques barcelonines i gironines. Els agents van començar a investigar després de conèixer que s’havien produït diversos robatoris amb força en empreses de Badalona. Finalment, els policies van aconseguir enxampar els autors dels fets i detenir vuit persones, una a Badalona, una altra a Barcelona, quatre a Riudarenes i dues a Sils. La gran majoria d’ells són familiars i tenen entre 25 i 65 anys. A casa seva van localitzar una gran varietat d’objectes sostrets que al mercat tindrien un valor superior als 25.000 euros, tres plantacions de marihuana amb 700 plantes i 26 dosis de cocaïna. Entre els detinguts hi ha la líder de la banda, que acumula més de 25 antecedents policials,  i que és la única que ha ingressat a presó. La investigació continua oberta i no es descarta que se’ls puguin imputar més delictes.  La investigació va arrencar ara fa un temps després que els Mossos d’Esquadra tinguessin constància que s’havien produït diversos robatoris amb força mitjançant el mètode del butró a diverses empreses de Badalona. Darrerament, els investigadors van aconseguir identificar i localitzar els autors dels fets que es trobaven repartits entre diverses localitats: Barcelona, Badalona, Riudarenes i Sils.  Amb aquesta informació, els agents van demanar al Jutjat d’Instrucció número 4 de Badalona que permetés entrar i registrar els domicilis dels sospitosos. Finalment, els agents – acompanyats amb efectius dels ARRO de les regions implicades- van accedir als immobles durant el matí del passat dimarts 12 d’abril.  En total, els policies van aconseguir detenir vuit persones: una a Badalona, una altra a Barcelona, quatre a Riudarenes i dues a Sils per tres delictes de robatori amb força a empreses de Badalona, tres robatoris amb força a domicilis de Girona, set furts d’ús de furgonetes i delictes de receptació. Tots els detinguts són de nacionalitat espanyola, d’entre 25 i 65 ans, i la gran majoria són familiars.  Objectes sostrets per valor de més de 25.000 euros A dins de les cases els agents van localitzar una gran diversitat d’objectes com motxilles, sabates esportives, 240 camises valorades en prop de 15.000 euros, sabates, maletes d’eines, cadiretes de nen pel cotxe, roba de marques conegudes i altres objectes que podrien haver estat sostrets de diversos camions. És per això, que els agents ara estan investigant si els lladres detinguts també van aconseguir emportar-se mercaderia de l’interior de camions que podrien estar estacionats en àrees de servei.  En total, el valor de tots els objectes sostrets recuperats supera els 25.000 euros. Al mateix temps, els policies també han pogut comprovar que els lladres sostreien furgonetes que després utilitzaven per cometre els robatoris.  Paral·lelament, als domicilis de les comarques gironines, van trobar tres plantacions de marihuana amb un total de 700 plantes. Per això, els detinguts també estan sent investigats per un delicte contra la salut pública en la vessant de tràfic de droga. A part, també van localitzar 26 dosis de cocaïna, balances de precisió i diversos estris per a la preparació de paperines per a la distribució de substàncies estupefaents.  Entre els detinguts hi ha una dona de 32 anys, la líder de la banda juntament amb la seva parella sentimental, i que acumula més de 25 antecedents policials per delictes contra el patrimoni. La resta d’integrants del grup tenien assignades funcions específiques com la de cercar empreses o immobles on poguessin cometre els robatoris mentre que d’altres membres de la banda s’encarregaven de realitzar els robatoris.  Els vuit detinguts van passar a disposició judicial el passat dijous 14 d’abril i el jutge va decretar l’ingrés a presó per la líder del grup i llibertat amb càrrecs per a la resta de detinguts. La investigació continua oberta i no es descarta que, en un futur, siguin imputats per altres delictes.

Summary: Desarticulen un grup criminal que es dedicava a robar a domicilis i empreses de les comarques barcelonines i gironines


La crisi del coronavirus tindrà també un impacte en els impostos. En una conjuntura d'un dèficit públic previst del 10% i un endeutament de fins al 115%, hi haurà una "necessitat imperiosa" d'incrementar la tributació. "Tindrem una situació tributària més dura, amb més càrrega impositiva", ha advertit el soci de dret tributari de Garrigues Pablo Torrano. Davant aquesta situació, ha destacat la importància d'apostar per la "planificació fiscal" i estar "atents" a les "oportunitats" davant un futur "incert". De fet, el soci de l'àrea de dret fiscal d'Uría Menéndez a Barcelona Carlos Durán ha alertat d'un possible augment de l'IPRF, que podria situar els tipus màxims a Catalunya en un 52% a partir de les rendes de 300.000 euros.

Summary: Els experts alerten d'una pujada dels impostos per la crisi i recomanen "planificació" fiscal


El tinent d’alcaldia d’Economia, Treball, Competitivitat i Hisenda, Jaume Collboni, ha assegurat que no “està previst” que el tinent d'alcaldia de Seguretat, Albert Batlle, assisteixi a la taula de negociació i grup de treball transversal que l’Ajuntament de Barcelona i els manters iniciaran la setmana vinent i van pactar aquest dimecres. Això és degut al fet que l’ajuntament fa un plantejament de reinserció sociolaboral i d’emergència social a l'hora de tractar la qüestió en aquest espai de diàleg. Collboni ha afirmat, però, que hi haurà els “responsables no només polítics sinó tècnics”. El primer tinent d’alcaldia ha recordat que l’ajuntament va llançar una campanya de conscienciació el dia 2 d’agost que vol arribar als consumidors per tal de promocionar “el comerç legal i que paga impostos”.

Summary: L'Ajuntament de Barcelona exclou Batlle de la taula de negociació pactada amb els manters


Després de 114 dies amb les portes tancades, la Sagrada Família ha reobert aquest dissabte en l'anomenada fase Homenatge i que té com objectiu reconèixer a tot aquells que han contribuït a combatre la crisi de la covid-19.  El primer col·lectiu reconegut ha sigut el dels professionals de la sanitat. De fet, els col·legis de metges, infermeria, farmacèutics i fisioterapeutes han repartit més de 2.000 entrades i han estat els primers a visitar el temple. El director general de la Junta Constructora de la Sagrada Família, Xavier Martínez, ha reiterat que fins que no tornin els turistes no es reprendran les obres i ha admès que en aquests moments el flux de turisme no s'està produint i que encara hi ha "molta incertesa".  Com es va anunciar els dos primers caps de setmana de juliol professionals que han contribuït a combatre la crisi de la covid-19 podran visitar el temple en exclusiva i de manera gratuïta. El reconeixement als professionals que van lluitar contra els efectes de la covid-19 continuarà durant els pròxims dies i s’ampliarà als agents dels diferents cossos que han vetllat per la seguretat a la ciutat, personal d’entitats socials i ONG que han atès famílies i persones amb dificultats econòmiques i organitzacions empresarials i de comerciants que han mantingut els seus serveis oberts durant els darrers mesos. A partir del 18 de juliol i fins a finals d'any, els ciutadans empadronats a Barcelona hi podran entrar també de manera gratuïta les tardes dels caps de setmana. La jornada ha començat amb la recepció dels presidents del Col·legi de Metges, Col·legi de Farmacèutics, Col·legi d’Infermers i Col·legi de Fisioterapeutes de Catalunya per part del cardenal i arquebisbe de Barcelona, Joan Josep Omella, a la façana del Naixement. Omella ha donat la benvinguda als primers visitants a la Sagrada Família i ha assenyalat que la societat catalana agraeix tot el treball que han fet als professionals del món sanitari. "Vam pensar en oferir aquesta visita com una manera de donar gràcies a Déu per tot el treball que heu fet i agrair-vos a vosaltres donant aquesta oportunitat de visitar tranquil·lament" la Sagrada Família.  El director general de la Junta Constructora de la Sagrada Família ha destacat que "avui toca parlar des de l'emoció" i que s'han rebut als representants dels col·legis professionals i s'han rebut les primeres 750 persones del col·lectiu de sanitaris que han vingut acompanyats de les seves famílies.  Sobre l'obertura de la Sagrada Família als turistes, Martínez ha admès que "hi ha molta incertesa i tot just s'han obert les fronteres de la Unió Europea i de l'estat espanyol perquè vinguin els turistes". Ha explicat que estan en contacte amb l'Ajuntament de Barcelona, el Gremi d'Hotelers, agències de viatges i l'Agència Catalana de Turisme perquè els expliquin com estan funcionant els fluxos de turisme.  "A hores d'ara aquest flux de turisme no s'està produint i han d'esperar a veure els esdeveniments com avancen".  Martínez ha recordat que el finançament de les obres és a partir dels ingressos de les entrades i una condició prèvia a encetar l'activitat de la construcció és que l'activitat del turisme es reverteixi. "En aquest moment és molt indeterminat dir en quin moment tindrem la tornada dels visitants, però sabem que previ a encetar l'activitat de construcció és necessari que els turistes vinguin a la ciutat de Barcelona i per tant haurem d'esperar", ha declarat.   Visitants  En declaracions a l'ACN, Encarna Coca, infermera de l'Hospital Sant Pau, ha explicat que des de la seva feina els van oferir la possibilitat de visitar la Sagrada Família es van animar tots. "És d'agrair que ens deixin participar per veure una obra tan bonica de la nostra ciutat". Ha indicat que els agraden aquestes mostres que els donen de suport als professionals del món sanitari, encara que, afegeix, no és necessari que els hi agraeixin.  Pere Gran, de la Cambra de Comerç de Barcelona, ha valorat positivament que s'agraeixi amb aquesta iniciativa als que han treballat per combatre la crisi de la covid-19. "Hi ha gent que ha col·laborat moltíssim des de la Cambra hem fet moltes coses i tots els sanitaris han fet un esforç molt gran i es mereixen que es tingui aquest detall amb tots ells".

Summary: La Sagrada Família reobre les portes per homenatjar als professionals sanitaris


El pavelló Mies van der Rohe acull des d'aquest dissabte la mostra 'RCR Arquitectes · Pritzker 2017', un reconeixement a la contribució d'aquest despatx d'arquitectes olotins a la projecció internacional de l'arquitectura catalana. Rafael Aranda, Carme Pigem i Ramon Vilalta van ser mereixedors el 2017 del premi Pritzker, el guardó més important del sector a nivell internacional i considerat el Nobel de l'arquitectura. Ara, algunes de les maquetes de les seves obres més singulars es poden visitar fins al 18 de març. Hi ha projectes com el de la biblioteca Sant Antoni-Joan Oliver de Barcelona, el museu Soulages de Rodez, a França o l'estadi d'atletisme Tossols-Basil d'Olot. El muntatge expositiu que s'ha instal·lat al pavelló Mies van der Rohe conté un total de set obres que han estat premiades en diferents certàmens internacionals, com el mateix Pritzker o els premis EUMies Award, que organitza cada dos anys la Fundació Mies van der Rohe de la ma de la Unió Europea. Concretament, la mostra compta amb panells, maquetes, i projeccions de la biblioteca Sant Antoni-Joan Oliver de Barcelona; l'estadi d'atletisme Tossols-Basil d'Olot; el Parc de Pedra Tosca d'Olot; el Centre Recreatiu i Cultural de Girona; el Celler Bell-lloc de Palamós; el Museu Soulages de Rodez, a França, o el Crematorium d'Holsbeeck, a Bèlgica. A través d'aquests treballs, la Fundació vol posar en relleu la contribució que han fet al llarg de la seva trajectòria professionals els arquitectes olotins Rafael Aranda, Carme Pigem i Ramon Vilalta (RCR) per projectar l'arquitectura catalana "més enllà de les fronteres disciplinàries i territorials". Dins el calendari expositiu, el pròxim 14 de març es farà un acte d'homenatge als arquitectes, que comptarà amb la presència d'Aranda, Pigem i Vilalta, a més del director del Museu Bozar de Brussel·les, Paul Dujardin; Benedetta Tagliabue, membre del jurat del Premi Pritzker, i Esteve Bonell i Eduard Bru, membres del jurat del Premi EUMies Award dels anys 2001 i 2003. L'exposició compta amb la col·laboració de l'Ajuntament de Barcelona, la Generalitat i el Col·legi d'Arquitectes. La visita a la mostra està inclosa amb l'entrada al pavelló alemany construït per a l'Exposició Internacional de Barcelona de 1929 i reconstruït el 1983 i que ha esdevingut una de les seus més importants en la difusió sobre arquitectura i urbanisme.

Summary: La Fundació Mies van der Rohe posa en relleu la contribució d'RCR a la projecció de l'arquitectura catalana


Caldes de Malavella (Selva) va ser una ciutat habitada durant l'època romana. Aquesta sospita fins ara era només un supòsit però una troballa ha permès corroborar-ho. Les obres de la carretera de Llagostera han deixat al descobert un seguit d'edificacions que servien d'habitatge. Fins ara, el dubte era saber si l'antiga Aquae Calidade era un espai habitat, un fet que ara s'ha confirmat. Les construccions són d'època romana, entre el segle II abans de Crist i el II després de Crist. Les restes també dibuixen una àrea de pas que seria un carrer. Caldes vol conservar part de la descoberta i convertir-la en un atractiu turístic. La troballa obliga a fer canvis a les obres a la carretera de Llagostera ja que en aquell punt s'hi havien de fer una rampa i unes escales. Anys enrere, Caldes de Malavella va ser una ciutat romana amb activitat. Fins ara, al municipi de la Selva ja s'hi havien trobat restes de la necròpolis o les termes. Les restes apuntaven a que la zona estava habitada en època romana però no s'havia pogut confirmar. Ara però, s'ha fet una troballa clau per completar la informació històrica del passat de Caldes. La seva precedent romana,  Aquae Calidade, sí que tenia un seguit d'edificacions que servien d'habitatge. La descoberta s'ha fet per sorpresa mentre s'estaven fent unes obres a la carretera de Llagostera. Els operaris van topar amb un seguit d'edificacions que servien d'habitatge i que tindrien una llargada d'uns 60 metres. A més, els vestigis també dibuixen una àrea de pas que es creu que seria un carrer. L'antiguitat de les restes del nucli urbà d'Aquae Calidade s'ha precisat a l'entorn d'uns 400 anys, entre el segle II abans de Crist i el segle II després de Crist. El consistori vol conservar part de la descoberta i incloure-la en el recorregut històric i turístic del municipi, juntament amb les termes o les cases modernistes. La troballa, a més, ha obligat a fer modificacions en el projecte de reforma de la carretera de Llagostera. El punt concret de la descoberta havia d'acollir una rampa i unes escales. Ara, aquests espais es redimensionaran i s'hi col·locarà algun element arquitectònic com els antics safareigs.

Summary: Una troballa confirma la presència d'una ciutat romana habitada a Caldes de Malavella


El sector de la construcció creixerà tres dècimes menys durant el 2018 per la situació política a Catalunya, segons l'Institut de Tecnologia de la Construcció de Catalunya (ITeC). El pronòstic de creixement de l'ITeC, en base al darrer informe Euroconstruct, passa del 4,1 al 3,8%. "La incertesa política no causa un daltabaix al sector de la construcció però tampoc surt gratis", ha assegurat el director general de l'ITeC, Francisco Diéguez, aquest dijous al matí en roda de premsa. Diéguez ha remarcat que esperen que la situació es "calmi i normalitzi" amb la qual cosa confien poder millorar les previsions de cara al proper informe, d'aquí sis mesos. En cas que "no es recondueixi" la situació política, Diéguez ha pronosticat que els "inversors se n'aniran d'Espanya" i el sector "patirà més del que estem preveient". D'altra banda, les expectatives de creixement per al 2017 han millorat un 1,1% respecte l'anterior previsió, assolint un creixement del 4,1%. "Les obres iniciades aquest 2017 no es paren", ha constatat Diéguez. En relació al període comprès entre el 2018 i el 2020 l'ITeC ha pronosticat que el sector de la construcció tindrà una mitjana de creixement del 3,5% a Espanya. Malgrat la pujada, Diéguez ha recordat que les dades de producció actuals "amb prou feines arriben a una cinquena part de la producció de 2006". L'edificació residencial serà la que més contribueixi al creixement amb un increment del 6%.  En canvi, l'edificació no residencial tindrà un comportament menys positiu –amb un creixement del 4%- pel fet que el seu procés de recuperació s'ha iniciat més tard. Aquest tipus de construcció serà la que, segons l'ITeC, es pot veure més afectada per la "incertesa" de cara al proper any. D'altra banda, preveuen un creixement del 2% en la rehabilitació i d'un 1,5% en l'enginyeria civil. Pel que fa a la producció del sector europeu de construcció, l'ITeC ha destacat que els 19 països de la xarxa Euroconstruct han registrat creixement durant el 2017. En global, l'increment aquest any ha estat del 3,5% com a conseqüència de l'aflorament de la demanda tant des de la banda privada com pública. D'altra banda, preveuen que el creixement disminueixi gairebé un punt percentual de cara al proper any fins al 2,6% i fins al 2,1% el 2019.

Summary: El sector de la construcció rebaixa tres dècimes la previsió de creixement a Espanya el 2018 per la situació política


La cap de llista d'En Comú Podem (ECP) al Congrés per Girona, Marta Sibina, ha fet girar el missatge electoral d'aquest dissabte al voltant de la xacra de la corrupció. "És el pitjor que li pot passar a una democràcia, perquè s'estén a bona part del teixit econòmic, perquè altera l'interès públic i perquè, a més, acaba suposant la desaparició dels recursos necessaris per als serveis públics de tots", ha subratllat. La candidata, que ha participat en un acte electoral a Caldes de Malavella (Selva), ha llançat un clar missatge als populars. "La lluita contra la corrupció ha de ser la prioritat del nou govern, i per això cal fer fora el partit més corrupte d'Europa que és el PP", ha afirmat.  Per combatre la corrupció, la cap de llista per Girona assegura que és necessari que la gent participi "de la política i de la presa de decisions de la gestió dels serveis que afecten les seves vides". A més, Marta Sibina posa l'accent en què la ciutadania "ha d'exigir d'una manera clara la transparència a l'hora de rendir comptes". "I ara, governats com estem per un ecosistema corrupte, no és així", ha afirmat.  La candidata d'ECP ha reclamat a l'electorat que aquest proper 26-J, a l'hora de votar, facin fora del govern "el partit més corrupte d'Europa, que és el PP", i ha instat els gironins a no conformar-se davant els casos de corrupció. "No hem de pensar que no hi podem fer res; l'objectiu ha de ser un país decent èticament, i ho podem aconseguir si ens ho proposem", ha afirmat.  Durant l'acte de Caldes, Marta Sibina ha destacat que la pèrdua de contacte entre la classe política i els ciutadans és el que ha obert la porta a què la política es convertís "en un repartiment de poder i de recursos". "Nosaltres som gent normal; la majoria tenim les nostres feines i les nostres vides, i ha estat la injustícia, la corrupció i les desigualtats allò que ens ha fet fer el gir cap a la política", ha dit la candidata. "És per això que pensem que és prioritari apostar clarament per facilitar la denúncia dels casos de corrupció, donant garanties als denunciants o 'whistleblowers', i establir mecanismes de transparència i fiscalització", ha afegit. Per a Sibina, a més de la justícia, la participació ciutadana també és "clau" per derrotar la corrupció. "Per això hem d'anar a les urnes el 26-J, per manifestar-ne el nostre rebuig", ha conclòs.

Summary: Marta Sibina (ECP): "El 26-J farem fora el partit més corrupte d'Europa que és el PP"


Podem i les seves confluències han llançat aquest dilluns una proposta per a la creació d’una mesa de diàleg amb tots els grups de l’oposició i els alcaldes, per trobar una solució acordada a la crisi política a Catalunya i apostar per un referèndum pactat entre Catalunya i l’Estat. El líder de Podem, Pablo Iglesias, ha assegurat que es tractaria de posar en marxa una “assemblea extraordinària” de càrrecs electes del Congrés, el Senat, el Parlament Europeu, el Parlament i els alcaldes per reivindicar “el diàleg, la convivència davant una situació que ens sembla alarmant”. Una assemblea que segons Iglesias “podria dirigir al govern un manifest” que emplacés el govern espanyol “a dialogar amb la Generalitat per trobar solucions democràtiques que permeti que tots els catalans puguin convocar un referèndum pactat amb l’Estat per decidir el seu futur” i que cessi “les polítiques restrictives de la llibertat. El líder de Catalunya en Comú, Xavier Domènech, ha assegurat que l’assemblea no pretén que “ningú renunciï a res”, però aspira a “aturar la deriva repressiva del PP” i a “interpel·lar perquè hi hagi un diàleg” que posi punt i final a la “excepcionalitat”.  La iniciativa s’ha donat a conèixer aquest dilluns després d’una reunió entre el líder de Podem, Pablo Iglesias, amb els seus homòlegs de Catalunya en Comú, Xavier Domènech, d’IU, Alberto Garzon, i d’En Marea. En una trobada al Congrés dels Diputats on han exposat les conclusions de les reunions d’aquest dilluns, Iglesias ha afirmat que “els esdeveniments de les últimes setmanes, amb prohibició d’actes i segrest de revistes, amenaça la convivència democràtica i posa en dubte les bases constitutives de la democràcia portant Catalunya i Espanya a l’excepcionalitat”. Segons Iglesias, la situació política implica “diàleg” per aportar “solucions polítiques a problemes polítics”, i cal “fer un pas”.

Summary: Podem proposa una mesa de diàleg amb representants de l’oposició i càrrecs electes per apostar per un referèndum pactat


L'associació de jutges Àgora Judicial ha alertat que la imatge de la justícia pot quedar malmesa si finalment el Tribunal Suprem decideix fer marxa enrere sobre la sentència que considerava que són els bancs els qui han de pagar l'impost sobre les hipoteques, i no pas els clients. L'entitat veu "amb molta preocupació" la decisió, i alerten que l'opinió pública es pot formar el criteri que les institucions "són fortes amb els dèbils i dèbils amb els forts". Atès "l'impacte" que la sentència ha tingut "en els consells d'administració de les entitats financeres", Àgora Judicial adverteix que també es pot crear la idea entre la societat que "la vertadera norma suprema d'aquest país no és la Constitució, sinó la força dels diners". La secció segona de la sala tercera del Tribunal Suprem ha establert com a doctrina que és l'entitat financera el subjecte passiu de l'impost sobre actes jurídics documentats, quan l'impost es merita amb motiu de la formalització d'una hipoteca.  Però ara, la presidència de la sala tercera del Tribunal Suprem ha decidit reconsiderar la nova doctrina mitjançant l'atribució al ple d'aquesta sala d'un altre recurs de cassació pendent sobre la mateixa controvèrsia.

Summary: Àgora Judicial alerta que la imatge de la Justícia es pot ressentir si el Suprem fa marxa enrere sobre les hipoteques


Els municipis pròxims als rius del marge esquerre del Segre estan en alerta per possibles desbordaments. El cabal del riu Ondara, per exemple baixa amb molta intensitat a Tàrrega i a Anglesola (Urgell) ja ha inundat els camps del costat. En aquesta comarca també estan pendents del riu Corb, que baixa "molt ple", sobretot per Ciutadilla i Guimerà. El president del Consell Comarcal de l'Urgell i alcalde de Sant Martí de Riucorb, Gerard Balcells, ha explicat que el riu Sió també baixa molt fort i és el que més els preocupa ja que té un comportament "traïdor" i "sorprenent", amb crescudes sobtades al seu pas per Agramunt (Urgell), com ja va passar amb els aiguats del 2015, quan quatre àvies van morir en inundar-se la residència on dormien pel desbordament d'aquest riu.  El cabal del Sió ja s'ha desbordat a Tarroja de Segarra i podria superar el límits a Agramunt aquest dijous a la tarda si segueix plovent. Balcells alerta que sembla que el Sió baixa amb molta calma però que de cop fa una crescuda. És per això que tècnics de Protecció Civil del Consell Comarcal de l'Urgell l'estan vigilant sobre el terreny. L'Ajuntament d'Agramunt ha emès un comunicat en què informa que, a partir de les dades de cabals i acumulació d'aigua a la conca del riu Sió, es preveu una crescuda important del nivell del riu al seu pas per Agramunt durant les properes hores. Per aquest motiu, recomanen no apropar-se a la llera, preveure la possible entrada d'aigua a les edificacions situades en zona inundable, retirar els vehicles estacionats a les zones inundables i seguir atentament els consells i comunicats a través de les xarxes o el web de l'Ajuntament d'Agramunt. A les Oluges, el tinent d'alcalde Josep Maria Mallol, ha lamentat que és la quarta vegada en sis anys que el riu Sió es desborda al pas pel seu municipi. "Cada vegada que hi ha un episodi de pluges excepcional, el Sió no pot engolir l'aigua i surt de mare, negant els camps del costat i tot allò que troba al seu pas", ha dit.  Mallol ha destacat que un dels punts més conflictius és la carretera L-141F, on s'uneixen les rieres del Sió i la que baixa de Vergós. "El pont és insuficient per engolir l'aigua i passa l'aigua per damunt la carretera així que s'ha de tallar de manera preventiva", ha explicat. També ha dit que hi ha esllavissades a tot el municipi i que s'està treballant per obrir pas. Per exemple, aquest dijous al matí l'accés a Montfalcó ha estat tancat durant unes hores. L'aigua també ha causat algunes inundacions i esllavissades en altres punts les Terres de Lleida que tallen carreteres, com ara la LP-7041 de Soses a Aitona (Segrià), la C-12 a Balaguer, la LV-3005 a Torà (Segarra), LV-2013 a la Floresta (Garrigues) i la LV-3341 entre Bellpuig i Tornabous, a l'Urgell. L'accés sud de Juneda (Garrigues) també està tallat a causa de la crescuda del riu La Femosa. L'aigua també creua la carretera entre Bellaguarda i la Granadella, a les Garrigues, i aquest dijous a primera hora del matí hi ha hagut una esllavissada a la carretera que uneix Ciutadilla i Guimerà, a l'Urgell, però s'ha reobert cap a les deu del matí.

Summary: Alerta als municipis pròxims als rius del marge esquerre del Segre per l'augment de cabals


La candidata de BComú a la reelecció com a alcaldessa, Ada Colau, ha advertit aquest divendres que no farà "cap pacte en clau de procés" a Barcelona. "Només poden haver acords en clau de Barcelona", ha remarcat Colau. En el marc del Barcelona Tribuna, la candidata de BComú ha apostat per fer acords estables amb ERC i PSC després de les eleccions i, si no és possible, pactes puntuals. Sobre les aliances, Colau s'ha mostrat confiada que després del 26-M estaran "en disposició de portar cap al diàleg" a aquelles formacions amb les quals "aparentment ara no poden parlar". Amb tot, ha advertit que "cap acord supeditarà Barcelona a cap altre projecte", ha dit en referència a un possible acord entre Unides Podem i PSOE a l'Estat que després es pogués traslladar a la ciutat.  Colau ha fet una crida a obrir una nova etapa política i a "deixar enrere els bloquejos i la testosterona" per "mirar endavant" i "construir nous consensos". Pel que fa a les enquestes i els resultats de les eleccions espanyoles del 28-A, la candidata de BComú ha dit que en les municipals s'expressarà un "vot dual", després que consideri que molts votants van concentrar el vot en PSC i ERC en les espanyoles. A més, Colau ha obert la porta a incorporar una regidoria de seguretat en el pròxim mandat. Amb tot, ha remarcat que el seu govern no ha "desatès" la seguretat. També ha reiterat que l'edat de l'alcaldable d'ERC, Ernest Maragall, no representa "cap problema" perquè es presenti a les eleccions. "És un valor ser jove i ser gran", ha dit Colau, que, per contra, ha criticat que Maragall hagi viscut "tota la vida" de la "política professional".

Summary: Colau adverteix que no farà "cap pacte en clau de procés" a Barcelona


Les 400 biblioteques públiques de Catalunya i les biblioteques escolars que ho desitgin acolliran de l’1 de juliol al 12 de setembre la nova edició del concurs ‘Llegir té premi’, adreçat a joves de 8 a 16 anys, amb l’objectiu fomentar la lectura durant el període de  vacances d’estiu. Com és habitual, els lectors que més llegeixin i que superin amb èxit les preguntes de comprensió lectora optaran als premis del concurs (un iPad, un rellotge d’última generació, etc.) en dues categories, de 8 a 11 anys i d’11 a 16. La novetat d’enguany és que es poden formar equips (clubs de lectura) i optar a ser el grup que ha realitzat més lectures. Els joves interessats podran seleccionar textos d’un catàleg de més de 500 títols en català, castellà i anglès, ja sigui en paper o a través de la biblioteca digital eBiblioCat. El Servei de Biblioteques del departament de Cultura preveu que enguany hi participin fins a 1.300 joves.  El Departament de Cultura, a través del Servei de Biblioteques, ha posat en marxa la nova edició del concurs ‘Llegir té premi’, on els joves lectors interessats s’han d’inscriure des d’aquest dilluns i fins el 30 de juny.  La dinàmica del concurs és la següent: Un cop llegida l’obra seleccionada, els participants hauran de respondre una sèrie de preguntes sobre el títol triat. Cada pregunta correcta genera un nombre concret de punts: com més títols llegits i respostes encertades, més punts se sumen al compte del lector. Els premis, en cada una de les dues categories són un iPad d’última generació pels dos guanyadors, un rellotge intel·ligent pels segons i tercers, i un lot de llibres per als quarts i cinquens, respectivament.   A més, aquest any s’introdueix la novetat que els participants poden formar equips (clubs de lectura) i optar, a més a més, a un premi a l’equip de lectors amb més lectures realitzades. Els grups més lectors (d’un mínim de dues persones i un màxim de deu) seran premiats per categoria d’edat amb un lot de llibres i una medalla individual.   Participació de les biblioteques públiques i biblioteques escolars En el moment de registrar-se com a participant, el lector haurà d’indicar quina és la seva biblioteca de referència, d’aquesta manera la biblioteca podrà fer un seguiment de l’evolució dels seus usuaris. Les biblioteques públiques i les biblioteques escolars poden participar en aquest concurs fent la corresponent difusió entre els seus usuaris, animant la formació de clubs de lectura vinculats a les biblioteques o recomanant i prestant als usuaris les obres seleccionades per al concurs.

Summary: Les biblioteques catalanes acullen una nova edició del concurs ‘Llegir té premi’


Gairebé 400 infants de dos anys de setze escoles bressol i llars infantils de Manresa i el Bages assistiran aquest diumenge al Kursaal per participar en la vuitena edició del projecte 'ReXics'. Per primera vegada el servei educatiu del teatre oferirà un espectacle de producció pròpia, en sessió doble, sota el nom de 'Bada botó'. Es tracta d’un espectacle pensat per a infants de dos anys, en què els alumnes estan asseguts dalt de l’escenari seguint el concert, mentre els músics toquen els seus instruments a la seva vora.  Durant els 45 minuts aproximats de durada de l’espectacle, els infants són els oients, però a la vegada esdevenen part important de l’espectacle, perquè des de la platea del teatre les famílies i espectadors poden seguir els seus moviments, les seves petites intervencions i comprovar com són capaços d’escoltar amb atenció les peces musicals que es proposen. El muntatge que proposa el servei educatiu del Kursaal és ‘Bada botó’, un espectacle de producció pròpia encarregat expressament a un equip de músics i pedagogs musicals, coordinats per Anna Vega i Marta Canellas. Amb ‘Bada botó’ es pretén que els nens i nenes coneguin diferents estils de música i participin de manera més activa en cada escena. A l’escenari hi haurà quatre músics i una ballarina. L'argument és una ballarina que ha perdut un botó del seu vestit, i sense aquest botó no li va bé de ballar. Cada peça musical l’acompanyarà a buscar aquell botó per diferents espais, a través de melodies i ritmes diferents i s'espera que els menús l'ajudin a trobar-lo. Per preparar l’espectacle, els mestres participants en el projecte han assistit a una sessió de formació en què es van donar les pautes del treball previ que han fet amb els seus alumnes, per tal que els infants estiguin familiaritzats amb les peces musicals de l’espectacle. Les entrades per a l’espectacle es poden comprar a les taquilles del Kursaal, per telèfon i per internet i tenen un preu de vuit euros.

Summary: La iniciativa 'ReXics' aplegarà aquest diumenge al Kursaal prop de 400 infants de dos anys de Manresa i comarca


La Generalitat instal·larà durant el primer semestre del 2016 pantalles acústiques al pont de la C-234 a Gavà (Baix Llobregat) per solucionar les molèsties que pateixen els veïns del barri d'Ausiàs March i del seu entorn pel soroll del trànsit. Ho ha confirmat el director general d'Infraestructures de Mobilitat Terrestre, Xavier Flores, a l'alcaldessa de Gavà, Raquel Sánchez, en una reunió mantinguda aquest dilluns al Departament de Territori i Sostenibilitat. L'alcaldessa va sol·licitar la trobada per reclamar al Govern solucions per resoldre l'impacte acústic; una demanda, per a Sánchez, "plenament justificada i necessària per compatibilitzar el gran ús de la via amb la tranquil·litat dels veïns". El Departament ha detallat, segons informa l'Ajuntament de Gavà en un comunicat, que la solució consistirà en la construcció de 250 metres de pantalla sonoreductora davant del barri més perjudicat pel soroll. Serà una pantalla de metre i mig de formigó i metacrilat. L'obra tindrà un cost de 150.000 euros i s'emmarca en un projecte més ampli que s'estendrà a sis municipis catalans més i que té una inversió global de 2,1 MEUR. La instal·lació de les pantalles es podria complementar, més endavant, amb la col·locació d'asfalt sono reductor.  Raquel Sánchez ha acollit "amb satisfacció" el compromís de la Generalitat de començar les obres en el primer semestre de l'any vinent, tot i que ha puntualitzat que "han passat molts anys des que es va plantejar aquesta reivindicació per part dels veïns, per part de l'Ajuntament i amb força unanimitat de les formacions polítiques; concretament era el 2005". "Es va avançar i es van fer els estudis que demostraven la necessitat de prendre mesures i fins i tot es va adjudicar un projecte l'any 2010", ha lamentat.  Millores en l'accés al barri de Bruguers, a la carretera Gavà-Begues, previstes per al 2016 A la reunió, l'alcaldessa també ha traslladat a Flores "la necessitat de posar en marxa mesures que garanteixin la visibilitat i, en definitiva, la seguretat de l'accés al barri de Bruguers". "És una actuació que ens preocupa molt per la seguretat dels veïns d'aquest barri. Celebrem les mesures que s'han incorporat en els darrers mesos però insistim en la necessitat de continuar avançant", ha afirmat Sánchez. Flores ha explicat que actualment s'està redactant un projecte per "millorar l'accessibilitat, el ferm i la senyalització". La intenció de la Generalitat és acabar el projecte el 2015 per poder executar-lo l'any que ve, segons assenyala el consistori de Gavà.

Summary: El pont de la C-234 a Gavà tindrà pantalles acústiques per solucionar les molèsties del trànsit


El Departament de Salut ha confirmat que en les darreres hores hi ha hagut 94 nous morts per coronavirus arreu de Catalunya. D'aquesta manera, la xifra de defuncions des del principi de la crisi ascendeix a 339. En paral·lel, en el mateix lapse temporal hi ha hagut 1.939 positius nous, que apugen la xifra total fins als 7.864 casos. Un total de 658 persones estan greus. Pel que fa a Igualada, un dels brots que més preocupa les autoritats del país, Salut confirma un total acumulat de 292 positius de coronavirus des que es va declarar el brot, 64 més que diumenge. En les darreres hores han mort 4 persones en aquesta demarcació, i ja són 36 des de l'inici. Des del principi de l'epidèmia de coronavirus a Catalunya, s’han comptabilitzat fins avui un total de 755 altes hospitalàries de persones diagnosticades amb covid-19.

Summary: 94 nous morts per coronavirus a Catalunya eleven la xifra a 339, amb prop de 8.000 infectats


L'escriptor Pep Puig ha recollit durant la Nit de Santa Llúcia el 56è Premi Sant Jordi per la novel·la 'La vida sense la Sara Amat'. La Festa de les Lletres Catalanes també ha reconegut Víctor Obiols amb el 57è Carles Riba de poesia pel recull 'Dret al miracle' i Empar Moliner ha rebut el 18è Mercè Rodoreda de contes per l'obra 'Tot això ho faig perquè tinc molta por'. El Premi Folch i Torres de novel·la per a nois i noies ha estat per 'La nena que es va convertir en mòbil' de Francesc Puigpelat, Santi Baró s'ha fet amb el Joaquim Ruyra de narrativa juvenil amb 'L'efecte Calders' i el Frederic Roda de Teatre ha estat per David Plana amb 'Els encantats' i Josep Maria Miró per 'La travessia'.  Tortosa ha acollit aquest divendres la gran festa de la literatura catalana, la tradicional Nit de Santa Llúcia, una vetllada encetada l'any 1951 per l'editor Josep M. Cruzet i organitzada per Òmnium Cultural, que aquest any ha arribat a la 65a edició amb un nou ventall de guanyadors en les diferents categories. Uns premis on el gran triomfador en la categoria de novel·la, la de màxima dotació econòmica (60.000 euros aportats per Fundació Enciclopèdia Catalana i Edicions Proa, l'editora de l'obra), ha estat per a l'escriptor Pep Puig (Terrassa, 1969) amb l'obra 'La vida sense la Sara Amat'. Tal com l'ha definida el mateix autor, es tracta d'una novel·la "popular" en el "millor dels sentits" que parteix d'una experiència real viscuda pel mateix autor. La novel·la sorgeix de la voluntat de Puig de crear una novel·la perquè el seu fill, quan sigui gran, se sentís "orgullós o no del tot avergonyit" del seu pare. L'obra narra la història de Sara Amat, una noia de tretze anys que, una nit d'estiu a Ullastrell, decideix desaparèixer.  El narrador de la història, el Pep, desvetlla que no va desaparèixer sinó que, durant deu dies, ell la va cuidar, portar menjar i, fins i tot, s'hi va barallar. Un període que li queda marcat a la memòria i que suposa el traspàs a l'edat adulta.  'La vida sense la Sara Amat' narra, en definitiva, la vida d'un poble, el "combat" d'un nen obedient i conformat amb el món que l'envolta i una nena ferotge i que sent la necessitat urgent de fugir del seu entorn, ni que sigui per la porta del darrere.  En el marc de la vetllada també s'ha guardonat Víctor Obiols (Barcelona, 1960) amb el 57è Premi Carles Riba de poesia per l'obra 'Dret al miracle', dotat amb 3.000 euros. L'obra es divideix en tres parts. La primera, 'Inferns del tresor humà', el poeta s'interroga sobre la davallada als inferns i la barreja ment-cos-ànima després d'una separació amorosa. A partir d'aquí, i en la segona part, 'Dret al miracle', el poeta reneix i es produeix una regeneració entre la vida artística i l'existència. Finalment, i en la tercera secció,  es busca la salvació en l'amor "en majúscules", una vegada superada la superfície. L'escriptora Empar Moliner (Santa Eulàlia de Ronçana, 1966) també ha estat una de les protagonistes de la nit rebent el 18è Premi Mercè Rodoreda de contes amb l'obra 'Tot això ho faig perquè tinc molta por'. El recull el protagonitzen persones dominades per la por, arran del fet de tenir fills. "Només pots córrer quan tens aquesta sensació, perquè si t'atures, el risc és encara superior", ha afirmat. Les històries aborden conflictes humans amb la ironia pròpia de l'escriptora, que denuncia la frivolitat i la hipocresia del món de la televisió o l'espectacle. De la seva banda, el 53è Premi Josep M. Folch i Torres de novel·la per a nois i noies ha estat per Francesc Puigpelat (Balaguer, 1959) amb l'obra 'La nena que es va convertir en mòbil', un relat d'aventures que combina la diversitat cultural i geogràfica entre l'Àfrica i els Estats Units per a lectors a partir de 8 anys.  'L'efecte Calders' de Santi Baró (Olesa de Montserrat, 1965) ha rebut el 42è Premi Joaquim Ruyra de narrativa juvenil, un retrat de Pere Calders que narra la relació del famós i excèntric escriptor amb un adolescent, el Miquel, un mes d'agost a Llança. Segons Baró, l'objectiu del llibre no és reivindicar la figura de l'escriptor sinó reconstruir els seus estiuejos al poble, un capítol que ha pogut recuperar gràcies a l'ajuda de la família l'autor. "És un agraïment implícit a Calders, que té part de la culpa que jo escrigui", ha reivindicat l'escriptor guanyador del Premi Ruyra.  Finalment, el 2n Premi Frederic Roda de Teatre ha estat per l'obra 'Els encantats' de David Plana (Manlleu, 1969) i 'La travessia' de Josep Maria Miró (Prats de Lluçanès, 1977).  Durant la mateixa nit també s'ha premiat Alex Rühle amb el 29è Premi Internacional Cendrós i el programa de TV3 'Quèquicom' amb el 7è Premi Òmnium de Comunicació.

Summary: Pep Puig guanya el 56è Premi Sant Jordi amb la novel·la 'La vida sense la Sara Amat'


El cap de llista dels republicans al 26-J recorda que hi ha una full de ruta pactat sobre la taula i Tardà defensa que "qualsevol modificació" s'hauria de validar al Parlament ACN Barcelona.-El cap de llista d'ERC a les eleccions al Congrés del 26-J, Gabriel Rufián, ha assegurat que "per Esquerra no serà" que es rebutgi un Referèndum Unilateral d'Independència (RUI). Els republicans estan "al costat de qualsevol iniciativa que doni veu i posi les urnes", ha defensat en un acte de campanya aquest divendres. Ara bé, en aquest mateix context, Rufián ha posatt també sobre la taula que el RUI no consta per ara al full de ruta sobiranista, i de fet, el número 2 de la llista, Joan Tardà, ha afirmat que "qualsevol modificació" que alterés la resolució del 9-N s'hauria d'avalar al Parlament.  El cap de llista d'ERC ha instat En Comú Podem a "posicionar-se" sobre un referèndum "davant la victòria indiscutible" que preveu a mans del PP el 26-J. "Posicionar-se i Podem a vegades és un oxímoron", ha retret. Rufián també ha afirmat que la transversalitat sobiranista comporta "dificultats" i alhora "reflecteix una victòria".

Summary: Rufián sobre el RUI: "Per Esquerra no serà que no es convoqui"


Una seixantena de persones han participat aquest diumenge en una jornada festiva i divulgativa organitzada a Alcarràs, al Segrià, per promocionar la fruita dolça coincidint amb l'inici de la campanya de recol·lecció del préssec i la nectarina. Les activitats s'han concentrat en una zona elevada del terme, amb bones panoràmiques de les finques fruiteres. Els visitants han rebut explicacions sobre l'entorn i el cicle de la fruita i han pogut recórrer les finques fuiteres dalt d'un carruatge de cavalls.  L'Ajuntament de la vila ha volgut amb aquesta iniciativa, batejada com 'Alcarràs en Fruit', oferir una proposta turística diferent per donar a conèixer un dels principals motors econòmics de la localitat. Durant l'any s'organitzen altres activitats relacionades amb el turisme de la fruita. A la primavera el principal atractiu són els camps florits mentre que a l'octubre se celebra la fira del rebost. Dins la jornada també s'havien programat enlairaments en globus captiu, però finalment no s'ha pogut portar a terme a causa del vent que bufava, tot i que l'activitat es programarà un altre cap de setmana. La jornada ha finalitzat amb un dinar popular en un restaurant del municipi.

Summary: Alcarràs promociona la fruita amb una jornada festiva i divulgativa que atrau unes 60 de persones


Els agents de la Guàrdia Civil que aquest matí han entrat a la seu del setmanari El Vallenc de Valls han acabat l'escorcoll més de cinc hores després. Els agents han sortit de la publicació poc abans de les cinc de la tarda i han anat fins als seus cotxes enmig de les escridassades del centenar de persones que s'han concentrat a les portes del setmanari, per donar suport als seus responsables. La policia judicial s'ha endut, entre altres coses, l'ordinador personal del director, Francesc Fàbregas, i ha fet còpies de documents i correus electrònics, segons ha informat ell mateix als mitjans. Fàbregas està citat a declarar aquest vespre a les vuit a la comissaria de la Guàrdia Civil de Tarragona.

Summary: ACTUALIZACIÓ:La Guàrdia Civil surt del setmanari El Vallenc amb l'ordinador del director després de més de cinc hores d'escorcoll


Robert Jornet ho ha perdut tot. 200 corders, un cavall, un ase, tres màquines agrícoles i tota la collita segada enguany de la seva finca. La pitjor pèrdua, però, pot ser el desànim que acabi condemnant a l'abandonament la seva explotació agropecuària de la Torre de l'Espanyol (Ribera d'Ebre) arrasada per una llengua de foc que va recórrer més de deu quilòmetres en poc més de dos hores aquest durant aquest dimecres a la tarda. Un dels incendis més veloços i voraços que es recorda en les últimes dècades, animat per la insistent marinada i un territori extremadament sec, amb un bosc escassament gestionat. "Vam sortir per cames", explica Abel, un dels treballadors de l'explotació. Els seus esforços per salvar animals i maquinària van resultar en va. De poc no hi perden la vida també. Abel marxava a dinar al poble sense que cap senyal d'alarma aparent fes témer el desenllaç posterior. "Arribant al poble vam veure un fumet i hi vam anar. Quan vam veure que pujava la muntanya tornar cap aquí", relata. Robert, que aquest dimecres treballava en un altera finca, recorda els esforços que van haver de fer per salvar les màquines i els animals de l'avanç implacable del foc. Només van aconseguir salvar una recol·lectora. "A cinc metres no veiem una persona d'una altra. Vam marxar. Que passi el que vulgui. Aquí no hi ha res a fer", recorda amb absolut desencís.  A partir del moment que el van veure traient el cap pel coll pròxim a la granja, tots van comprendre que el foc s'havia fet amo i senyor de la situació, que poc es podia apel·lar davant la virulència de les flames. "Es va encendre tot. Tel tractor cremat. La recol·lectora, els rul·los i les paques –de cereal- que havien d'entrar al magatzem, tot cremat", precisa. Entre 200 i 300 bales, 200 cordes, un cavall, un ruc, una màquina i dos tractors. Les instal·lacions destrossades: la llum, les càmeres, la teulada, els menjadors dels animals. "No ha quedat res. Tot desfigurat", sentencia. "I el que no es veu: quan entrem dins sortiran més coses", afegeix. Aquest dijous al matí, encara intentant pair allò que mai havia pogut imaginar,. Robert i els seus companys treballen a destall retirant els cadàvers dels animals i netejant l'espai. Un ferum a calcinació i mort envaeix la fondalada on s'ubica la granja. Olors que es barregen amb altre restes cremades, el cautxú i el combustible, per exemple. Les pales recullen per desenes els cossos dels corders tots ennegrits i esbudellats. "Han de passar encara dos o tres dies perquè baixi tot", reconeix Jornet. No retreuen, en particular, l'actuació dels bombers però lamenten que una actuació ràpida per part de les avionetes o els helicòpters els hauria permès salvar bona part del que tenien. "Va ser tot molt ràpid, però si haguessin pogut tirar amb una avioneta en dos o tres punts dos o quatre passades no hauria passat", retreu Jornet. Abel diu que va veure un helicòpter. Posteriorment, els bombers, des del terreny, els van indicar que abandonessin el lloc. Del que no tenen dubte, tots dos, és que la situació difícilment hauria arribat a aquests extrems. La sequera, el vent i les finques abandonades van esperonar un foc que va córrer a la velocitat de la llum, "un desastre".  Les terres es deixen perdre "Si fos com anys enrere, si no hagués cap dels impediments actuals no hauria passat. Hi hauria entre 700 i 900 ovelles i quan plogués, les menjarien tots els romers. Estava més net que ara. I, ara, perquè sembrem nosaltres, si no... fins i tot les terres bones, al costat dels pobles es perden", tanca Jornet. El ramader ja coneix, de referències externes, que s'ha iniciat una campanya de solidaritat perquè pugui continuar la seva activitat. A l'escoltar la repercussió no reprimeix una certa gesticulació que denota esperança.  Una vintena llarga de propietaris d'explotacions d’arreu dels Països Catalans que han ofert animals al seu col·lega ebrenc. Si ell accepta, s’encetarà una campanya de micro mecenatge que sufragarà el cost de la recollida i trasllat dels caps de bestiar. De moment, a molts pocs quilòmetres de la seva granja, els bombers continuen lluitant desesperadament contra les flames. La marinada de migdia ha revifat alguns focus dins de la zona del perímetre que ja es donava en bona mesura per apagada. Les tasques es multipliquen i l'ingent esforç no troba encara recompensa. L'anunci d'un possible incendi a la Fatarella fa encendre totes les alarmes al Centre de Comandament Avançat. La lluita haurà de continuar.

Summary: "Vam sortir per cames", relata un treballador de l'explotació ramadera afectada per l'incendi de la Torre de l'Espanyol


Tant les autores del text de 'Pares nostres' com els actors (David Planas i Jordi Gilabert) i el director Iván Morales són pares. Tots s'han preguntat sovint si ho estaran fent bé, si donen una bona educació als fills o si, anys enrere, es van comportar com devien amb els seus propis pares. Són reflexions sobre la paternitat a les quals han donat forma de muntatge teatral. El text de l'obra és de les dramaturgues Lluïsa Cunilé, Marta Buchaca, Victoria Szpunberg i Marta Aguilar. Totes d'estils diferents i, per tant, cadascuna ha plasmat la seva visió sobre què suposa ser pare. Per portar-ho a escena, el director Iván Morales ha escollit una disposició de l'espai on l'espectador està a tocar dels actors. "Volem que sigui un acte íntim per parlar de com ens sentim com a pares i fills", reconeix. L'obra s'estrena dissabte a la Planeta dins el festival Temporada Alta.

Summary: Temporada Alta estrena 'Pares nostres', un espectacle de teatre de proximitat per reflexionar sobre la paternitat